Lyn Ski

**Lyn Ski** er et idrettslag som ble stiftet i Oslo 12. juni 2003. Laget er skiidrettsavdelingen til Ski- og Fotballklubben Lyn, som ble stiftet 3. mars 1896.

Klubben har en lang og ærerik historie innenfor sine to primæridretter, med tre olympiske mestere innen skisporten

## Hopp

### 1900-tallet
Lyn har hatt mange gode skihoppere. Gunnar Andersen satte verdensrekord i hopp samme år som han var kaptein for landslaget under OL i Stockholm i 1912. Han ble tildelt Egebergs Ærespris i 1918. I 1920 ble han tatt ut på verdenslaget i fotball – som første nordmann.

Alf Andersen tok gull i hopp i St. Moritz i 1928.

Arne Hoel vant NM i 1956, Holmenkoll-vinner i 1949, 1951, 1959 samt i ekstrarennet i 1954.

## Langrenn

### 1900-tallet
Fra 1954 til 1988 arrangerte Lyn Monolittrennet som var et internasjonalt skirenn i og omkring skulpturparken i Frognerparken. Det ble arrangert i samarbeid med *[[VG]]* med Ivar Odd Formo som initiativtaker og senere rennleder.

Klubbens kanskje fremste skiløper historisk er Ivar Formo, som tok OL-gull på 50 kilometer i Innsbruck i 1976 og bronse på 15 kilometer i OL 4 år tidligere i Sapporo. I stafett fikk han med seg to OL-sølv. Ivar Formo vant 6 norgesmesterskap, 30 kilometeren 4 år på rad fra 1973 til 1976 og den første uoffisielle verdenscupen i langrenn i 1974. Som orienteringsløper vant han bronse i VM-stafett og ble tildelt Egebergs ærespris i 1973.

### 2000-tallet
På kvinnesiden vant Lyn 3x5 kilometer stafett i 2000 og 2001 og sprintstafetten i 2004 og 2005. Klubbens seneste OL-deltaker var Ella Gjømle, som deltok under lekene i Torino 2006.

I 2010 vant Lyn Ski «klubb-NM», som betød at Lyn kunne kalle seg Norges beste skiklubb. Begrunnelsen var den positive utviklingen klubben hadde hatt de seneste årene, og klubbens store bredde. Klubben fikk fram mange gode løpere på junior- og seniornivå. Det var Oslo skikrets som hadde nominert Lyn til Norges Skiforbunds klubb-mesterskap.

I årene før suksessen i OL 2018 hadde Lyns skiløpere markert seg sterkt nasjonalt. Under Norgesmesterskapet på ski 2016 vant Lyn 3&times;10&nbsp;km stafett med Jonas Udjus Frorud, Hans Christer Holund og Simen Hegstad Krüger på laget. Klubben gjentok bedriften året etter, denne gang med Johan Tjelle, Hans Christer Holund og Simen Hegstad Krüger på laget.

#### 2018
I 2018 ble det sølv til Lyn på stafetten. På laget supplerte Johan Tjelle Lyns to OL-medaljører. Simen Hegstad Krüger ble Norgesmester på 15 kilometer fristil.

Lyns skiløpere gjorde en sterk innsats under OL i 2018 i PyeongChang med gull til Simen Hegstad Krüger etter et av langrennshistoriens mest imponerende comeback. Etter bare 200 meter falt 24-åringen og brakk staven, og lå på det meste nesten 40 sekund bak teten. Men Simen Hegstad Krüger kjempet seg tilbake på distansen 30 kilometer med skibytte. Med bronse til Hans Christer Holund i samme løp entret to Lynløpere pallen. Simen Hegstad Krüger fulgte opp med sølv i den påfølgende 15 kilometer friteknikk. Christer Holund fikk en sterk 6.plass i samme renn, noe han kopierte 24. februar på den harde 50 kilometeren i klassisk stil.

Simen Hegstad Krüger ble også en avgjørende bidragsyter til norsk stafettgull i PyeongChang. På sin 3. etappe gikk han ut 32 sekunder bak russiske Aleksej Tsjervotkin. Da Hegstad Krüger sendte ut vår ankermann Johannes Høsflot Klæbo, var Tsjervotkin distansert med over 15 sekunder.

#### 2019
I VM i Seefeld 3. mars 2019 fikk Lyns løpere kun gå 50&nbsp;km fellesstart. Hans Christer Holund tok en imponerende gullmedalje etter sen formstigning i sesongen. Holund vant på norske ski etter å ha gått over halve løpet alene i tet, med en ledelse på godt over minuttet på det meste. Også Simen Hegstad Krüger var nærme pallen på Lyns 123-års dag. Med en sterk 5.plass sikret dermed Hegstad Krüger fire nordmenn blant de 5 beste etter tidenes norske VM-innsats med samtlige gullmedaljer på herresiden.

Under NM i 2019 tok Lyn igjen gull på 3x10 km stafett.

#### 2020
Under NM i 2020 tok Johan Tjelle, Hans Christer Holund og Simen Hegstad Krüger gull på 3x10 km stafett.

#### 2021
I VM i Oberstdorf i Bayern 27. februar 2021 presset Lyns løpere A. Bolsjunov hele veien inn i kampen om gullet på 30&nbsp;km fellesstart. Simen Hegstad Krüger tok sølv og Hans Christer Holund bronsen 1,7 sekund bak vinneren, etter hard kamp med russeren. Klubbens kanskje største prestasjon kom fire dager senere, på klubbens 125-årsdag. Hans Christer Holund utklasset konkurrentene og tok sitt andre VM-gull. Simen Hegstad Krüger sikret dobbelt Lyn på 15 kilometer fri teknikk, individuell start. Trener og begge løpere berømmet klubbens betydning for resultatene. Simen Hegstad Krüger ble ikke tatt ut til det norske laget i VM-stafetten, men Hans Christer Holund var med på å vinne gullmedalje i stafett. Denne seieren var Norges 11. stafett-gull på rad i verdensmesterskapssammenheng. På 50 kilometersdistansen tok Simen Hegstad Krüger bronse og Hans Christer Holund kom inn på fjerdeplass. Dette innebar at under VM i Oberstdorf i 2021 klarte Lyns løpere å vinne seks medaljer etter å ha deltatt i til sammen syv løp.

Under verdenscupavslutningen 14. mars 2021 vant Simen Hegstad Krüger sin første seier på 50 kilometer fristil jaktstart. Hans Christer Holund tok sølvmedalje i løpet.

Pandemien resulterte i et begrenset NM på ski i 2021. Lyns beholdning ble en sølvmedalje for Simen Hegstad Krüger på 15 kilometer fristil.

#### 2022

Pandemien satte sitt preg også på 2022-sesongen. Under åpningen av OL i Beijing oppholdt Simen Hegstad Krüger seg i karantene. Hans Christer Holund befestet posisjonen som løper i verdenstoppen med en 4.plass og beste nordmann på den innledende øvelsen 30 kilometer med skibytte, en ny sterk 4.plass på 15 kilometer klassisk og en solid tredje etappe på stafetten som endte med norsk sølv. Til 50 kilometer fellesstart med skibytte stilte også Simen Hegstad Krüger til start. Som følge av sterke vindkast og kulde besluttet juryen å redusere prøvelsen til 28.4 kilometer. På tross av forutgående sykdom gikk Simen Hegstad Krüger inn til en imponerende bronsemedalje. Med den fjerde OL-medalje ble han Lyns beste olympier gjennom tidene. 

#### 2023

Året ble innledet med Tour de Ski og Lynduoen først i mål opp den avsluttende "monsterbakken". Sammenlagt ble de imidlertid slått av Johannes Høsflot Klæbo.

Ski-VM ble avviklet i Planica, Slovenia. 24. februar befestet Simen Hegstad Krüger posisjonen som stor mesterskapsløper. På 30 km skiathlon vant Hegstad Krüger 12,2 sekunder fremfor Johannes Høsflot Klæbo. Sjur Røthe og Pål Golberg forsterket den norske dominansen med henholdsvis 3. og 4. plass.

1. mars var spørsmålet om Lynduoen kunne gjenta dobbeltseieren fra to år tidligere på 15 kilometer fri teknikk, individuell start. Simen Hegstad Krüger tok sitt andre gull i Planica, hans 9. medalje på 10 mesterskapsstarter. Hans Christer Holund gikk også et meget sterkt løp med bronse, etter Harald Østberg Amundsen. Igjen ble det 4-dobbelt norsk, sikret av Johannes Høsflot Klæbo.

Til 4 x 10 km stafett utgjorde Lyns duo halve laget. Norge hadde et klart favorittstempel etter 11 stafett-gull på rad i verdensmesterskapssammenheng. Hans Christer Holund gikk første etappe og tok Norge opp i ledelsen allerede fra start, og han økte ledelsen gjennom hele etappen. Pål Golberg på andre etappe holdt unna for de som jaget bak. Simen Hegstad Krüger fikk et godt utgangspunkt på tredje etappe, økte avstanden bakover ved hver mellomtid etappen gjennom og ga Johannes Høsflot Klæbo over ett minutts forsprang på siste etappe, som ble nærmest som en rolig treningsøkt inn til seier. På Lyns stiftelsesdato 3. mars sørget stafettlaget for nye medaljer.

## Referanser




## Litteratur
*
*
*

## Eksterne lenker
*